**Skoleudviklingspuljen Bevilligede projekter til hjemmesiden.**

**Brenderup Højskole ”Udvikling af uddannelse i socialt entreprenørskab”**

**Intro tekst**:

Med udviklingsprojektet 'uddannelsen i socialt entreprenørskab' går Brenderup Højskole og DFUNK – Dansk Flygtningehjælp Ungdom sammen om at skabe et højskoleforløb, der integrerer unge med flygtningebaggrund og etnisk danske elever i et fællesskab med en naturlig og ligeværdig interaktion og inspirerer til samfundsengagement.

**Formål:**

Projektets formål er at udvikle et undervisningsforløb, der:   
• Skaber bånd og gensidig forståelse mellem unge med forskellige sproglige og kulturelle baggrunde gennem et læringsforløb med fokus på arbejdsfællesskaber og konkret projektarbejde.   
• Danner og inspirerer eleverne til at gå aktivt og kreativt ind i fællesskaber i deres nærmiljø og i større samfundssammenhænge – f.eks. ved efterfølgende at engagere sig som frivillige og starte projekter op, der kommer mange flere til gavn.  
• Giver eleverne konkrete redskaber og kompetencer indenfor socialt entreprenørskab og interkulturelt samarbejde, som kan bruges i fremtidig jobsøgning (fx et ”kørekort” i socialt entreprenørskab’, som illustrerer opnåede kompetencer).   
• Opmuntrer unge flygtninge til at tage aktivt del i samfundet og dermed blive rollemodeller for andre unge flygtninge.   
• Bidrager til at løse udfordringer, som mange højskoler oplever med at integrere elever med flygtningebaggrund med andre elever på årgangen.

**Projektbeskrivelse:**

1) Udvikling af et stærkt samarbejde mellem Brenderup Højskole og DFUNK  
Succesen af projektet afhænger i høj grad af kvaliteten af samarbejdet mellem DFUNK og Brenderup Højskole, og at udviklingen af linjen bliver en reel samskabelsesproces, der trækker på erfaringer og viden fra højskoleverdenen såvel som DFUNK's organisationsverden. Udover løbende statusmøder, ønsker vi at skabe et kreativt og eksperimenterende rum, hvor begge parter kan byde ind og sikre et fælles ejerskab over projektet.   
  
2) Udvikling af ramme og indhold for linjen   
For at lave et undervisningsforløb, der støtter op om linjens formål og inkorporerer DFUNK’s metoder og erfaringer, er det et mål for projektet at udvikle en overordnet identitet for linjen, læringsmål og fagbeskrivelser. Disse skal støtte op om visionen om at skabe interkulturelt samarbejde og samfundsengagement gennem socialt entreprenørskab og være målrettet projektets primære målgruppe.

**Formidling:**  
 Udvikling af evalueringsindsats og plan for formidling af projektets resultater og metoder  
Udviklingen og afviklingen af undervisningsforløbet 'uddannelsen i socialt entreprenørskab' vil afføde erfaringer og viden, som vil kunne komme mange andre højskoler til gavn. Derfor vil vi allerede i udviklingen af projektet udarbejde en plan, der sikrer, at projektets resultater og metoder kan videreformidles til andre højskoler.

Gennem formidling af projektets resultater og metoder ønsker vi at inspirere andre højskoler i deres arbejde med at inkludere unge flygtninge i undervisningen og højskolelivet. I denne forbindelse vil vi særligt lægge vægt på, hvordan man skaber rammerne for naturlig og ligeværdig interaktion mellem elever med flygtningebaggrund og etnisk danske elever samt tilrettelægger kreativ og faglig undervisning, som både bringer unge med flygtningebaggrund tættere på arbejdsmarkedet og inspirerer etnisk danske unge.

**Bevilliget beløb:** 83.969 kr.

**Kontakt::** Ole Dedenroth kontor@brenderuphojskole.dk